
Δράση περιποίησης του περιβάλλοντος αλσυλλίου

πέριξ της Αγγλικανικής εκκλησίας από την Κοινο_Τοπία
Η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr στο πλαίσιο της ανάδειξης και στήριξης μνημείων της Πάτρας οργανώνει δράση για τον καλλωπισμό και την καθαριότητα του αλσυλλίου που περιβάλλει τον Αγγλικανικό ναό του Αγίου Ανδρέου που περικλείεται από τις οδούς Αγίου Διονυσίου όπου και η είσοδος, Καρόλου, Καψάλη, Σατωβριάνδου στην Πάτρα.

Συγκεκριμένα το Σάββατο 24 Νοεμβρίου στις 10.30πμ εθελοντές μέλη και φίλοι της οργάνωσης θα περιποιηθούν το αλσύλλιο κλαδεύοντας τα δένδρα όπου χρειάζεται, μαζεύοντας απορρίμματα και ξερά κλαδιά και αναπλάθοντας τη διαδρομή περιήγησης. Ο στοιχειώδης εξοπλισμός για τις εργασίες (τσουγκράνες, ψαλίδες, πριόνια, σακούλες, σκούπες, φαράσια, γάντια μιας χρήσης κ.α.) για όσους δε διαθέτουν δικά τους θα δοθεί από την οργάνωση.
Στη δράση μπορεί να συμμετάσχει όποιος επιθυμεί συμβάλλοντας με τις δυνατότητές του στην ανάδειξη και τον καλλωπισμό του ξεχωριστού αυτού νεογοτθικού ρυθμού εκκλησιαστικού οικοδομήματος που θεμελιώθηκε το 1872 από τον αρχιεπ. Πατρών Κύριλλο -σε οικόπεδο που παραχωρήθηκε από το Δημόσιο- και το οποίο εξυπηρετεί ως και σήμερα τις ανάγκες της Αγγλικανικής κοινότητας της Πάτρας. Κατά τη διάρκεια του Β’ παγκοσμίου Πολέμου εβλήθη από τους βομβαρδισμούς και αλλάχθηκε η σκεπή του, ενώ σημάδια μπορεί να δει ο επισκέπτης ακόμα και σήμερα στην εξωτερική λιθοδομή. 
Για οποιαδήποτε πληροφορία σχετικά με τη δράση και τη συμμετοχή σας μπορείτε να απευθυνθείτε στο 2615.002009 (γραμματεία Κοινο_Τοπίας).
Αγγλικανική Εκκλησία αποκαλείται το σύνολο των αυτόνομων χριστιανικών εκκλησιών οι οποίες ακολουθούν την τελετουργική παράδοση της Εκκλησίας της Αγγλίας και βρίσκονται σε πλήρη κοινωνία μαζί της, μέσω της Αγγλικανικής Κοινωνίας. Μετά τους Ρωμαιοκαθολικούς και τους Ορθόδοξους, οι Αγγλικανοί είναι η τρίτη σε μέγεθος χριστιανική εκκλησία. Πνευματικός ηγέτης της Αγγλικανικής Εκκλησίας είναι ο Αρχιεπίσκοπος του Καντέρμπουρυ.

Η Αγγλικανική Εκκλησία θεωρεί τον εαυτό της κομμάτι της μίας, αγίας, καθολικής και αποστολικής εκκλησίας και ότι είναι ταυτόχρονα καθολική και μεταρρυθμισμένη - οι επίσκοποί της διεκδικούν αποστολική διαδοχή. Για μερικούς Αγγλικανούς εκπροσωπεί μια μορφή ρωμαιοκαθολικισμού χωρίς τον Πάπα, για άλλους μια μορφή Προτεσταντισμού, και για άλλους έναν συνδυασμό των δύο. Η Αγγλικανική Εκκλησία βρίσκεται σε πλήρη κοινωνία με τις λουθηρανικές εκκλησίες της Σκανδιναβίας και της Βόρειας Αμερικής, και με τους Παλαιοκαθολικούς (Ρωμαιοκαθολικοί οι οποίοι αποσχίστηκαν από τη Ρώμη μετά την Πρώτη Σύνοδο του Βατικανού επειδή εκεί θεσπίσθηκε επίσημα το αλάθητο του Πάπα).

